Likumprojekts

**Grozījumi likumā “Par narkotisko un psihotropo vielu un zāļu likumīgās aprites kārtību”**

Izdarīt likumā “Par narkotisko un psihotropo vielu un zāļu likumīgās aprites kārtību” (Latvijas Republikas Saeimas un Ministru Kabineta Ziņotājs, 1996, 12.nr.; 1998, 15.nr.; 2000, 10.nr.; 2003, 15.nr.; 2006, 12.nr.; 2007, 12., 21.nr.; 2008, 16.nr.; Latvijas Vēstnesis, 2010, 183.nr.; 2012, 200.nr.; 2013, 213.nr.) šādus grozījumus:

1. Papildināt 4.panta otro daļu aiz vārda “iegādāšanos” ar vārdu “lietošanu”.

2. Izteikt likuma VIII. nodaļas nosaukumu šādā redakcijā:

„**VIII. Likuma ievērošanas uzraudzība un kontrole**”

3.Izslēgt 45.pantu.

4. Papildināt likumu ar IX. nodaļu šādā redakcijā:

„**IX nodaļa. Administratīvā atbildība prekursoru, narkotisko un psihotropo vielu un zāļu likumīgās aprites jomā un kompetence sodu piemērošanā**

**46.pants.**(1) Par prekursoru neatļautu izgatavošanu, iegādāšanos, glabāšanu, pārvadāšanu vai pārsūtīšanu nelielā apmērā –

piemēro brīdinājumu vai naudas sodu – fiziskajām personām no desmit līdz piecdesmit sešām naudas soda vienībām, bet juridiskajām personām – no simts līdz pieci simti sešdesmit naudas soda vienībām.

(2) Par prekursoru izgatavošanas, izplatīšanas, iegādāšanās, glabāšanas, uzskaites, izsniegšanas, pārvadāšanas vai pārsūtīšanas noteikumu pārkāpumu –

piemēro brīdinājumu vai naudas sodu – fiziskajām personām no divdesmit līdz divi simti naudas soda vienībām, bet juridiskajām personām - no divi simti līdz divi tūkstoši naudas soda vienībām.

**47.pants.** (1) Par narkotisko vai psihotropo vielu neatļautu iegādāšanos vai glabāšanu nelielā apmērā vai par narkotisko vai psihotropo vielu neatļautu lietošanu –

piemēro brīdinājumu vai naudas sodu fiziskajām personām - no desmit līdz piecdesmit sešām naudas soda vienībām.

(2) Par atteikšanos no narkotisko vai psihotropo vielu ietekmes medicīniskās pārbaudes –

piemēro brīdinājumu vai naudas sodu fiziskajām personām - no desmit līdz piecdesmit sešām naudas soda vienībām.

(3) Piemērojot administratīvo sodu par šā panta pirmajā daļā paredzēto pārkāpumu, personu vienlaikus rakstveidā brīdina par kriminālatbildību, ja tā gada laikā pēc administratīvā soda piemērošanas neatļauti iegādāsies vai glabās narkotiskās vai psihotropās vielas nelielā apmērā vai neatļauti lietos narkotiskās vai psihotropās vielas.

**48.pants.** (1) Par jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, neatļautu iegādāšanos, glabāšanu, pārvadāšanu vai pārsūtīšanu vai par jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, neatļautu lietošanu –

piemēro brīdinājumu vai naudas sodu fiziskajām personām - no desmit līdz piecdesmit sešām naudas soda vienībām.

(2) Par jaunu psihoaktīvo vielu vai tās saturošo izstrādājumu neatļautas izgatavošanas, glabāšanas, pārvadāšanas vai realizācijas pieļaušanu savā valdījumā esošā kustamā vai nekustamā īpašumā, ja tas konstatēts gada laikā pēc tam, kad persona tika rakstveidā informēta par šajā īpašumā konstatēto jaunu psihoaktīvo vielu vai tās saturošo izstrādājumu neatļautu izgatavošanu, glabāšanu, pārvadāšanu vai realizāciju –

piemēro naudas sodu – fiziskajām personām no piecdesmit sešām līdz simt četrdesmit naudas soda vienībām, bet juridiskajām personām — no divi simti astoņdesmit līdz tūkstoš četri simti divdesmit naudas soda vienībām.

(3) Piemērojot administratīvo sodu par šā panta pirmajā daļā paredzēto pārkāpumu, personu vienlaikus rakstveidā brīdina par kriminālatbildību, ja tā gada laikā pēc administratīvā soda piemērošanas neatļauti iegādāsies, glabās, pārvadās, pārsūtīs vai lietos jaunas psihoaktīvas vielas vai tās saturošus izstrādājumus, kuru aprite ir aizliegta vai ierobežota.

**49.pants.** Par narkotisko vai psihotropo vielu vai zāļu ražošanas, izgatavošanas, izplatīšanas, iegādāšanās, glabāšanas, uzskaites, izsniegšanas, pārvadāšanas vai pārsūtīšanas noteikumu pārkāpumiem –

piemēro brīdinājumu vai naudas sodu – fiziskajām personām no divdesmit astoņām līdz simtu četrdesmit naudas soda vienībām, bet juridiskajām personām – no divi simti astoņdesmit līdz divi tūkstoši astoņi simti naudas soda vienībām.

**50.pants.** Par īpašās veterinārās receptes izrakstīšanas, izsniegšanas vai uzglabāšanas prasību pārkāpšanu –

piemēro naudas sodu fiziskajām personām no septiņām līdz septiņdesmit naudas soda vienībām, bet juridiskajām personām no desmit līdz simts naudas soda vienībām.

**51.pants.** Par pasākumu neveikšanu, lai narkotiskās vai psihotropās vielas, tās saturoši augi vai augu daļas nenokļūtu nelegālā apritē no narkotiskās vai psihotropās vielas saturošiem augu sējumiem, šo kultūru ražas uzglabāšanas un pārstrādes vietām, kā arī, lai iznīcinātu narkotiskās vai psihotropās vielas saturošus atlikumus pēc ražas novākšanas un ražošanas atkritumus –

piemēro naudas sodu atbildīgajai personai no desmit līdz divdesmit astoņām naudas soda vienībām.

 **52.pants.** (1) Administratīvā pārkāpuma procesu par šā likuma 46.panta pirmajā daļā, 47., 48. un 51.pantā paredzētajiem pārkāpumiem veic Valsts policija.

(2) Administratīvā pārkāpuma procesu par šā likuma 46.panta otrajā daļā un 49.pantā paredzētajiem pārkāpumiem atbilstoši 44.panta pirmajā un otrajā daļā noteiktajai kompetencei veic Veselības inspekcija.

(3) Administratīvā pārkāpuma procesu par šā likuma 46.panta otrajā daļā un 50.pantā paredzētajiem pārkāpumiem atbilstoši 44.panta trešajā daļā noteiktajai kompetencei veic Pārtikas un veterinārais dienests.”

 5. Papildināt pārejas noteikumus ar 3.punktu šādā redakcijā:

 “3. Grozījums šā likuma VIII. nodaļas nosaukumā, grozījums šā likuma 45.pantā un šā likuma IX. nodaļa stājas spēkā vienlaikus ar Administratīvās atbildības likumu.”.

Veselības ministre A. Čakša